“ศรีวราห์” สั่งสอบปมคลิปเสียงติดสินบน-งาช้าง “เปรมชัย” ส่อแววโดนข้อหาเพิ่ม!
"ศรีวราห์" สั่งสอบปมคลิปเสียงติดสินบน-งาช้าง "เปรมชัย" ส่อแววโดนข้อหาเพิ่ม!
8 ก.พ. 2561

ผู้สื่อข่าวรายงานว่า พล.ต.อ.ศรีวราห์ รังสิพราหมณกุล รอง ผบ.ตร. เปิดเผยว่า ช่วงบ่ายวันนี้ (8ก.พ.) จะเดินทางไปประชุมร่วมกับพนักงานสอบสวน ในคดีของนายเปรมชัย กรรณสูตร ประธานกรรมการบริหารบริษัท อิตาเลียนไทยดีเวลอปเม้นท์จำกัด (มหาชน) หรือ ITD และพวกคดีลักลอบล่าสัตว์ป่าบนเขตรักษาพันธุ์สัตว์ป่าทุ่งใหญ่นเรศวร ที่กองบังคับการปราบปรามการกระทำผิดเกี่ยวกับทรัพยากรธรรมชาติและสิ่งแวดล้อม (บก.ปทส.)
โดยในชั้นนี้ตำรวจจะเชิญเจ้าหน้าที่กรมอุทยานฯ ที่เข้าเวรและมีหน้าที่เกี่ยวข้องในช่วงที่นายเปรมชัยและพวกเดินทางเข้าไปในป่า มาสอบปากคำให้ข้อมูลในประเด็นเกี่ยวกับคดีลักลอบฆ่าสัตว์ป่า
รวมถึงกรณีที่มีคลิปเสียง อ้างเป็นของนายเปรมชัย เผยแพร่ผ่านสื่อมวลชนลักษณะมีการเจรจาต่อรองเมื่อถูกจับกุม โดยจะพิจารณาหลักฐานในประเด็นนี้หากมีพยานหลักฐาน และข้อมูลที่ชี้ว่ามีความพยายามในการติดสินบนเจ้าพนักงานก็จะต้องดำเนินคดีกับผู้ที่ปรากฏเป็นเจ้าของเสียงในคลิปเสียง ในข้อหาติดสินบนเจ้าพนักงานด้วย
อย่างไรก็ตาม จากการตรวจสอบงาช้างสองคู่ที่พบภายในบ้านพักของนายเปรมชัยและอายัดมาตรวจสอบนั้น จากการดูลักษณะเบื้องต้นสงสัยว่าอาจไม่ใช่งาช้างไทย หรือช้างในเอเซีย แม้จะมีการแสดงใบอนุญาตครอบครองก็ต้องดูว่า ใบอนุญาตกับงาช้างตรงกันหรือไม่แจ้งขออนุญาตถูกต้องจริงหรือไม่ หากไม่ใช่งาช้างไทยเป็นงาช้างที่ต้องห้ามก็ต้องถูกดำเนินคดีด้วย